Ádám Tamás

*Nagyapa pincéje*

Nagyapa kemény agyagdombot gyalult,

hogy valaha legyen tornácos háza,

gyakran meghúzta a demizsont, lazult,

este fáradtan indult a kocsmába.

Innentől másképp nézett a portára,

csakis keserű dalokat énekelt,

sámlin ült, fonta a fűzfa kosarat,

éhes szájú pincéről értekezett.

A lapos hegy bús hátán szőlő termett,

gyomrában tompa csákány kutakodott,

a sárpikkelyes fal tétován vedlett,

az öreg tölgyfahordókat halmozott.

Elkészült a mű, a bor fodra vörös,

nagyapa a temetőbe költözött.

*Folklór*

Ezen szent napon lassított a gőzös,

feltételes megállóban torpant meg

a pipázó vonat, a fék előnyös,

Tarnócon híressé vált az őslelet.

Andalgott az Ipoly, utat keresett,

folklór habzott a selymes rét színpadán,

sokszoknyás asszonyok, csizmás legények

forogtak a századvég forró nyarán.

Fogyott a langyos sör, a rum is bevált,

minden álmodozó kamasz felhevült,

ellopták a cigánylány féltett titkát,

fekete hajába nőszirom vegyült.

Emlék a kulturális találkozó,

a korbácsolt érzelmeket halmozó.